P r e d k l a d a c i a    s p r á v a

          Návrh zákona, ktorým sa mení a dopĺňa zákon Národnej rady Slovenskej republiky č. 308/1993 Z. z. o zriadení Slovenského národného strediska pre ľudské práva sa predkladá mimo  Plánu legislatívnych úloh vlády Slovenskej republiky na rok 2002 ako iniciatívny materiál ministra spravodlivosti a na základe uznesenia vlády Slovenskej republiky č. 431/2001 z  16. mája 2001. 

          Cieľom návrhu zákona  je sprehľadniť činnosť Slovenského národného strediska pre  ľudské práva a doplniť jeho činnosť o monitorovanie a hodnotenie implementácie dohovorov Európskej únie a Organizácie Spojených národov ratifikovaných vládou Slovenskej republiky týkajúcich sa ochrany ľudských práv a slobôd vrátane práv dieťaťa do právneho systému SR .

          Návrh zákona bol schválený Národnou radou Slovenskej republiky  l6. mája  2001. Prezident republiky listom č. KP 646/2001 z 4. júna 2001 vrátil zákon s pripomienkami  Národnej rade Slovenskej republiky na opätovné  prerokovanie. Národná rada Slovenskej republiky  po opätovnom prerokovaní  vrátený zákon prezidentom republiky neschválila ( uznesenie NR SR č. 1499 z 21. júna 2001).
 
          Na základe § 9 ods. 3 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov minister spravodlivosti  iniciatívne,  a čo sa týka návrhu  nového znenia § 1 ods. 2 na základe vyššie citovaného uznesenia vlády SR, predkladá návrh zákona, ktorým sa mení a dopĺňa zákon č. 308/1993 Z. z. o zriadení Slovenského národného strediska na  nové legislatívne konanie.
          
          Návrh zákona bol predmetom medzirezortného pripomienkového konania. Bol zaslaný  päťdesiatim dvom subjektom, vrátane krajských súdov. Z  povinných subjektov, podľa Legislatívnych pravidiel vlády SR, sa vyjadrili k návrhu zákona všetky vrátane podpredsedov vlády SR.

         Ministerstvo spravodlivosti obdržalo hromadnú pripomienku 710 občanov, ktorá sa v plnej miere stotožňuje s pripomienkami Slovenského národného strediska pre ľudské práva. Táto pripomienka je zásadná. Identifikuje zákon ako porušenie princípu nezávislosti strediska a konštatuje, že je v rozpore so všetkými právnymi dokumentmi, ktoré sa  týkajú činnosti strediska na ochranu ľudských práv. Návrh novely zákona odmietajú v plnom rozsahu. 

        K návrhu zákona zásadné pripomienky okrem už uvedených subjektov uplatnili: Kancelária podpredsedu  vlády Slovenskej republiky pre legislatívu, Ministerstvo práce, sociálnych vecí a rodiny Slovenskej republiky a Inštitút pre aproximáciu práva Úradu vlády SR.
  
       Pripomienky  k predloženému   návrhu  nemalo 15  pripomienkujúcich subjektov.
Ostatné pripomienkujúce subjekty mali pripomienky odporúčajúceho, alebo štylistického  charakteru.
      
          Zásadnú pripomienku Inštitútu aproximácie práva a ministerstva práce sociálnych vecí a rodiny, ako aj niektoré odporúčajúce pripomienky ministerstvo spravodlivosti akceptovalo a zapracovalo do predloženého návrhu zákona.  Neodstránená zostala   zásadná pripomienka vyplývajúca z hromadného podania občanov a Komory komerčných právnikov Slovenskej republiky.  

         Ministerstvo spravodlivosti otázky transparentnosti činnosti strediska, ktoré    rieši návrh    predloženého    zákona,  naďalej považuje za zásadné a principiálne, ktoré  nesúvisia s obmedzením nezávislosti činnosti strediska alebo s porušením dohôd na základe, ktorých bolo stredisko zriadené tak, ako to prezentuje hromadná pripomienka alebo pripomienka komerčných právnikov. Z uvedeného dôvodu  pripomienky týchto subjektov neboli akceptované.

	Rozporové konanie na úrovni ministra spravodlivosti so zástupcom občanov, ktorí podali hromadnú pripomienku, pánom PhDr. Ondrejom Srebalom  riaditeľom Slovenského národného strediska pre ľudské práva, sa malo konať 11. 4. 2002, avšak pán splnomocnenec sa  nedostavil, hoci bol o ňom včas informovaný. 

	Návrh zákona bol 12. 11. 2002 predmetom rokovania Legislatívnej rady vlády Slovenskej republiky, ktorá ho prerokovala a odporučila s pripomienkami predložiť na rokovanie vlády. Všetky pripomienky legislatívnej rady vlády sú v predloženom návrhu zákona zapracované.

        Vzhľadom na požiadavku Ministerstva financií Slovenskej republiky nezvyšovať návrhom zákona požiadavky na štátny rozpočet, predložený návrh zákona nebude mať vplyv na štátny rozpočet a nebude mať vplyv ani na zamestnanosť.

         Návrh zákona je  v súlade s Ústavou Slovenskej republiky, právnym poriadkom Slovenskej republiky a medzinárodnými dohodami na základe ktorých bol prijatý Národnou radou Slovenskej republiky zákon č. 308/1993 Z. z. o zriadení Slovenského národného strediska pre ľudské práva.